પુત્રી પિતાને પ્રિય હતી અને પિતા પુત્રીને પ્રિય હતા. પદ્મપુરાણમાં હુંડ દૈત્યની પુત્રીને તેના પિતા અત્યંત વહાલા હતા. એક વાર તેણે ચારણો અને સિદ્ધ પુરુષોને પરસ્પર વાત કરતા સાંભળ્યા કે આયુ રાજાને વિષ્ણુ જેવો પરાક્રમી પુત્ર થશે. તે હુંડ દૈત્યનો નાશ કરશે. આવી અશુભ અને અપ્રિય વાત સાંભળીને હુંડની પુત્રી પિતા પાસે આવી. અને રક્ષણનાં પગલાં લેવાનું સૂચન કર્યું. એ જ રીતે દક્ષે અસિકની નામની પત્નીમાં ઉત્પન્ન કરેલી સાઠ પુત્રીઓ પિતા પર પ્રીતિ રાખનારી હતી, પરંતુ વરાહ મહાપુરાણની સુરતિ એક પિતાના પિતૃપ્રેમની પરાકાષ્ઠા સમાન હતી. પિતા રિપુજિતનું મૃત્યુ થયું ત્યારે સુરતિ એટલી શોકમગ્ન થઈ ગઈ કે એણે બળતા અગ્નિમાં પ્રવેશ કરીને દેહત્યાગ કર્યો હતો!